Diari Oficial de la Generalitat Valenciana


Sumari del DOGV 6478, del 11-03-2011 (2011/2742)

RESOLUCIÓ de 7 de febrer de 2011, de la Conselleria d'Educació, per la qual es desestima la sol·licitud de creació d'una escola infantil de primer cicle de titularitat pública a la Universitat Jaume I, a Castelló de la Plana.
---------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6478

Data del DOGV
:   11-03-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/2742


Data del document
:   07-02-2011

Organisme emissor
:   Conselleria d'Educació

Tipus de document
:   Resolució

Descriptors 

:   * centre d'ensenyament

RESOLUCIÓ de 7 de febrer de 2011, de la Conselleria d'Educació, per la qual es desestima la sol·licitud de creació d'una escola infantil de primer cicle de titularitat pública a la Universitat Jaume I, a Castelló de la Plana. [2011/2742]  
Examinat el procediment iniciat per la Universitat Jaume I de Castelló, referent a la creació d'una escola infantil de primer cicle de titularitat de la Universitat Jaume I de Castelló, d'acord amb els següents   
Antecedents de fet  
Primer  
La Universitat Jaume I va demanar la creació d'una escola infantil de primer cicle de titularitat pública a través de la subscripció del corresponent conveni i l'assignació d'una ajuda econòmica anual, a fi de col·laborar en el manteniment del centre per mitjà de la subscripció d'un conveni específic de finançament parcial, davant de la Direcció General d'Ordenació i Centres Docents d'esta conselleria.   
Segon  
El Servici de Centres d'esta conselleria va notificar a la Universitat Jaume I que «vista la legislació vigent, no és possible que la Universitat Jaume I ni la resta de les universitats tinguen la titularitat d'un centre docent d'ensenyança no universitària, ja que l'autonomia de què gaudixen les universitats es troba referida al compliment dels fins que els són propis i la legislació aplicable, i d'acord amb el que preceptua l'article 1 de la Llei Orgànica 6/2001, de 21 de desembre, d'Universitats (LOU), "La universitat realitza el servici públic de l'educació superior per mitjà de la investigació, la docència i l'estudi". Per tant, l'objecte social de les universitats és la impartició de l'educació superior, tal com propugna l'article 2 de la LOU, i excedix del seu àmbit les altres ensenyances, entre les quals s'inclou l'Educació Infantil de primer cicle, ja que d'una altra manera es produiria una extralimitació de l'autonomia de la universitat, al no tindre funcions sobre este àmbit educatiu.»  
Tercer  
La Universitat Jaume I reitera per mitjà d'un escrit d'al·legacions davant de la Direcció General d'Ordenació i Centres Docents d'esta conselleria la seua sol·licitud en els mateixos termes, al·legant entre altres coses la capacitat jurídica que té la universitat per a determinar les condicions de treball del personal al seu servici, i la potestat administrativa d'autoorganització que té com a administració pública.  
Fonaments de dret  
Primer  
La Llei Orgànica 8/1985, de 3 de juliol (BOE núm. 159, de 04.07.1985), Reguladora del Dret a l'Educació, preveu en l'article 17 que la creació i supressió de centres públics l'efectuarà el govern o el consell de govern de la comunitat autònoma corresponent, en l'àmbit de les seues competències respectives.  
El Decret 2/2009, de 9 de gener (DOCV de 14.01.2009), del Consell, pel qual s'establixen els requisits mínims que han de complir els centres que impartisquen el primer cicle de l'Educació Infantil en la Comunitat Valenciana, en l'article 2.3 establix que si el titular és una corporació local o una altra administració pública, el centre es crearà per mitjà de la subscripció d'un conveni entre la conselleria que tinga les competències educatives i la corporació o administració pública.  
Segon  
El Reial Decret 332/1992, de 3 d'abril (BOE de 09.04.1992), sobre autoritzacions de centres docents privats per a impartir ensenyances de règim general no universitàries, modificat pel Reial Decret 131/2010, de 12 de febrer (BOE de 12.03.2010), establix en l'article 2.1 que tota personalitat física o jurídica, pública o privada, per a poder accedir a ser titular d'un centre docent, ha de reunir els requisits establits per la legislació vigent.  
La Llei Orgànica 6/2001, de 21 de desembre, d'Universitats (LOU), en l'article 1 establix que «La universitat realitza el servici públic de l'educació superior per mitjà de la investigació, la docència i l'estudi». Al seu torn, l'article 2, diu que «El seu objecte serà l'educació superior per mitjà de la realització de les funcions a què es referix l'apartat 2 de l'article 1».  
Tercer  
L'autonomia de la universitat està limitada al desenrotllament de les funcions que li són pròpies i que se circumscriuen a prestar el servici públic d'educació superior. No és possible que una universitat tinga la titularitat d'un centre docent d'ensenyança no universitària, ja que l'autonomia de què gaudixen les universitats es troba referida al compliment dels fins que els són propis.  
D'acord amb tot el que s'ha dit anteriorment i en exercici de les atribucions conferides per l'article 28 de la Llei 5/1983, de 30 de desembre, del Consell, i l'article 6 del Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, i vista la proposta del director general d'Ordenació i Centres Docents de data de 7 de febrer de 2011 i de conformitat amb esta, resolc:  
Primer  
Desestimar, d'acord amb els fonaments exposats, la sol·licitud de creació d'una escola infantil de primer cicle de titularitat pública a la Universitat Jaume I, a Castelló de la Plana, i l'assignació d'una ajuda econòmica anual, a fi de col·laborar en el manteniment del centre per mitjà de la subscripció d'un conveni específic de finançament parcial.   
Segon  
La present resolució tindrà efectes des de la data que es dicta.  
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, la present resolució esgota la via administrativa i contra esta es podrà interposar recurs potestatiu de reposició o plantejar directament recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant del conseller d'Educació en el termini d'un mes a comptar de l'endemà de la seua notificació.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua notificació.  
València, 7 de febrer de 2011.- El conseller d'Educació: Alejandro Font de Mora Turón.